Okresná prokuratúra Ružomberok 
Dončova 8, 034 53 Ružomberok 1

Sp. zn. : 1 Pv 32/14/5508	Ružomberok, 25.4.2014
EEČ : 2-42-47-2014

U Z N E S E N I E

Trestná vec:	obvinená XXXXX  
Prečin:	Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 204/2013 Zbierky zákonov

Rozhodol: 	prokurátorka Okresnej prokuratúry Ružomberok
Podľa § 220 odsek 1 Trestného poriadku schvaľujem zmier uzavretý medzi: 
obvinenou:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodenou:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Obsahom zmieru je:
a.	Peňažná suma určená na všeobecne prospešné účely: 25,00 € 
b.	Konkrétny adresát peňažnej sumy určenej na všeobecne prospešné účely: Občianske združenie Konzultačné a informačné centrum EDUKOS, so sídlom Ťatliaka 8, Dolný Kubín, IČO:37801848  
c.	Suma odovzdaná štátu na peňažnú pomoc obetiam trestnej činnosti: 25,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvinenej
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Okresný dopravný inšpektorát v Ružomberk pod spisovou značkou ORP-3/DI-RK-2014.
vedené na tom skutkovom základe, že dňa 27.11.2013 o 8.30 h vykonávala XXXXX jazdu na osobnom motorovom vozidle zn. Fiat Panda, evidenčné číslo RK527AR po ceste I/18 v Ružomberku v smere na Liptovský Mikuláš v pravom jazdnom pruhu, pričom v km 519,300 pri budove spoločnosti Uniqa, a.s. v dôsledku oslnenia a nedostatočného sledovania situácie v cestnej premávke narazila s motorovým vozidlom do chodkyne XXXXX, nar. XXXXX, trvale bytom XXXXX, XXXXX, ktorá v tom čase prechádzala cez priechod pre chodcov v smere od stredového ostrovčeka do centra mesta, čím porušila ustanovenie § 4 ods. 1 písm. f) zákona č. 8/2009 Z. z. o cestnej premávke, keď pri dopravnej nehode utrpela XXXXX pomliaždenie mäkkých častí hlavy v záhlavovej oblasti, natiahnutie väzivového aparátu krčnej časti chrbtice, pomliaždenie hrudníka v oblasti hrudnej kosti, pomliaždenie mäkkých častí v oblasti drieku a ľavého stehna s potrebnou dobou liečenia 35 dní.  

Odôvodnenie: 
	Poverený príslušník Okresného riaditeľstva PZ Okresného dopravného inšpektorátu Ružomberok pod sp. zn. ČVS: ORP-3/DI-RK-2014 dňa 12.01.2014 podľa § 199 ods. 1 Trestného poriadku začal trestné stíhanie za prečin ublíženie na zdraví podľa § 158 Trestného zákona a následne dňa 31.01.2014 podľa § 206 ods. 1 Trestného poriadku vzniesol  za uvedený prečin obvinenie XXXXX na skutkovom základe uvedenom vo výrokovej časti tohto uznesenia. 

	Preskúmaním k veci sa vzťahujúceho vyšetrovacieho spisu som zistila, že skutok, pre ktorý je vedené trestné stíhanie je preukázaný  priznaním obvinenej XXXXX, výpoveďami svedkov XXXXX, XXXXX, zápisnicou o obhliadke miesta nehody s fotodokumentáciou, záznamom dopravnej nehody a znaleckým posudkom znalca z odboru zdravotníctvo a farmácia, odvetvie chirurgia.
	
	Vyšetrovací spis s návrhom povereného príslušníka PZ  na podanie obžaloby bol tunajšou prokuratúrou odstúpený probačnému a mediačnému úradníkovi Okresného súdu Ružomberok  za účelom vykonania mediácie, ktorá bola úspešne ukončená dňa 23.04.2014. 

	Obvinená XXXXX a poškodená XXXXX uzatvorili dňa 23.04.2014 dohodu o zmieri, v rámci ktorej  obvinená vyhlásila, že spáchala skutok, za ktorý je stíhaná a toto vyhlásenie vykonala slobodne, vážne a určito. Poškodená XXXXX nepožadovala od obvinenej náhradu škody, pretože odškodnenie si uplatňuje od poisťovne, s ktorou má obvinená uzatvorenú zmluvu o povinnom zmluvnom poistení motorového vozidla a v tejto veci ju zastupuje spoločnosť Votum, a.s. Poškodená  vyhlásila, že súhlasí so zmierom a že nemá a ani v budúcnosti nebude mať v súvislosti s prečinom, ktorého sa dopustila obvinená, žiadne ďalšie nároky na odškodnenie. 

	Zároveň obvinená zložila do pokladne Okresnej prokuratúry Ružomberok  peňažnú sumu na všeobecne prospešné účely vo výške 50 €. V zmysle uzatvoreného zmieru bol určený adresát peňažnej sumy Občianske združenie Konzultačné a informačné centrum EDUKOS, so sídlom Ťatliak 8, Dolný Kubín, IČO: 37801848, číslo účtu: 1459608858/0200 s  tým, že z uvedenej sumy bude 25 € poukázaných na peňažnú pomoc obetiam trestnej činnosti. 

	Podľa § 220 ods. 1 písm. a), b), c)  Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje  5 rokov, môže prokurátor so súhlasom obvineného a poškodeného  rozhodnúť o schválení zmieru a zastaviť trestné stíhanie, ak obvinený 
a/ vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne  a určito, 
b/ nahradil škodu, pokiaľ  bola činom spôsobená, alebo urobil iné opatrenia na náhradu škody alebo inak odstránil ujmu vzniknutú trestným činom,
c/ zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru, akou bol trestným činom dotknutý verejný záujem, na osobu obvineného a na jeho osobné a majetkové pomery považuje  prokurátor takýto spôsob rozhodnutia za dostačujúci. 
 
	Za prečin ublíženie na zdraví podľa § 158 Trestného zákona hrozí zákonodarca trestom odňatia slobody až na jeden rok. 

	Z vyšetrovacieho spisu vyplýva, že obvinená XXXXX nebola doposiaľ súdom trestaná a v evidenčnej karte vodiča nemá žiadny záznam o spáchaní priestupku na úseku cestnej dopravy, pričom vodičské oprávnenie jej bolo udelené v roku 2004. Obvinená aj poškodená súhlasili s postupom podľa § 220 ods. 1 Trestného poriadku. 

	V trestnom konaní si nárok na náhradu škody vo výške 1.322,07 € uplatnil aj subjekt Všeobecná zdravotná poisťovňa, a.s. z titulu poskytnutej zdravotnej starostlivosti poškodenej XXXXX. S poukazom na ustanovenie § 4 ods. 3 zákona č. 381/2001 Z. z. o povinnom zmluvnom poistení zodpovednosti za škodu spôsobenú prevádzkou motorového vozidla  si zdravotná poisťovňa môže uplatniť uvedený nárok z povinného zmluvného poistenia motorového vozidla obvinenej, ktorá preukázateľne nahlásila poistnú udalosť spoločnosti Allianz - Slovenská poisťovňa, a.s. Možno vysloviť, že obvinená urobila iné opatrenie na náhradu škody, ako to predvída ustanovenie § 220 ods. 1 písm. b) Trestného poriadku. 
	
	Vzhľadom na povahu a závažnosť  spáchaného  činu, všetky okolnosti prípadu a s prihliadnutím na osobu obvinenej som dospela k záveru, že takýto spôsob rozhodnutia trestnej veci vo vzťahu k obvinenej je dostačujúci, a preto som zmier uzatvorený medzi obvinenou a poškodenou schválila a trestné stíhanie obvinenej XXXXX zastavila postupom podľa § 220 ods. 1 Trestného poriadku.  

Poučenie: 
Proti tomuto uzneseniu sťažnosť nie je prípustná. (§ 215 ods. 6 Trestného poriadku).

JUDr. Elena Makovická
prokurátorka